दुर्ग से आते समय रास्ते में खराब मौसम के कारण हेलिकॉप्टर को​​​​​​​ रायपुर लौटना पड़ा
Union Minister Amit Shah Madhya Pradesh Visit Today Schedule Update - प्रधानमंत्री नरेंद्र मोदी के 9 साल का कार्यकाल पूरा होने पर बीजेपी देशभर में विशेष जनसंपर्क अभियान चला रही है। इसी के तहत गुरुवार को केंद्रीय गृहमंत्री अमित शाह बालाघाट आएंगे
केंद्रीय गृहमंत्री अमित शाह का बालाघाट दौरा रद्द हो गया है। उनका हेलिकॉप्टर रायपुर से बालाघाट के लिए उड़ा था, लेकिन खराब मौसम के कारण हेलिकॉप्टर आधे रास्ते से ही वापस लौट गया। सीएम शिवराज सिंह चौहान ने ये जानकारी दी है। बता दें कि बालाघाट में दोपहर बाद अचानक मौसम बदल गया। बादल घिर आए। यहां बूंदाबांदी हो रही है।
केंद्रीय गृहमंत्री अमित शाह का गुरुवार को बालाघाट का दौरा प्रस्तावित था। वे यहां रोड शो के बाद जनसभा करने वाले थे। साथ ही वीरांगना रानी दुर्गावती के बलिदान दिवस पर निकाली जा रही गौरव यात्रा का शुभारंभ भी करने वाले थे। शाह का दौरा रद्द होने के बाद सीएम शिवराज सिंह चौहान ने कार्यक्रम को आगे बढ़ाया।
सीएम शिवराज ने शाह का दौरा रद्द होने की दी जानकारी
सीएम शिवराज सिंह ने सभा स्थल पर पहुंचकर लोगों को केंद्रीय गृहमंत्री अमित शाह का दौरा रद्द होने की जानकारी दी। उन्होंने कहा कि अमित शाह दुर्ग से चले थे। रास्ते में बारिश होने और खराब मौसम के कारण उन्हें बीच से ही लौटना पड़ा और रायपुर की ओर जाना पड़ा। अमित शाह हमारे बीच फिर कभी आएंगे।
ये था अमित शाह का प्रस्तावित दौरा
अमित शाह का करीब 2 घंटे तक बालाघाट में रहने का कार्यक्रम था। करीब 15 मिनट तक रोड शो के बाद वे जनसभा को संबोधित करने वाले थे। सभा के बाद शाह का 5.25 बजे सिद्ध प्राचीन हनुमान मंदिर जाने का प्रोग्राम था। इसके बाद शाम 6 बजे हेलिकॉप्टर से नागपुर के लिए रवाना होने वाले थे।
शिवराज बोले- बजरंगबली का मुक्का बांधिए और भाजपा को जिताने का संकल्प लीजिए
केंद्रीय गृहमंत्री अमित शाह का दौरा रद्द होने के बाद सीएम शिवराज सिंह चौहान ने बालाघाट में रोड शो किया और जनसभा को संबोधित किया। उन्होंने अपने भाषण के अंत में कहा कि बजरंगबली का मुक्का बांधिए और भाजपा को जिताने का संकल्प लीजिए। मध्यप्रदेश में भाजपा की सरकार बनाएंगे और केंद्र में भाजपा का सांसद जिताएंगे। इसके बाद उन्होंने जय श्री राम का नारा लगाया। 
सीएम ने अपने भाषण में कहा कि कांग्रेस के समय पिद्दी देश भी डराते थे। प्रधानमंत्री नरेंद्र मोदी के आने के बाद अब पाकिस्तान की तो घिग्गी बंध गई। हमारा उसका मुकाबला ही नहीं रहा। पहले चीन कितनी आंखें दिखाता था, लेकिन मोदीजी के नेतृत्व में चीन के सैनिकों ने भारत की सीमा में प्रवेश किया तो चीन के सैनिकों की गर्दन तोड़ के चीन में फेंक दिया। आज कांग्रेस और विरोधियों में होड़ लगी है इकट्‌ठे हो जाओ। रोज प्रधानमंत्री की आलोचना करो। मोदी भारत के लिए भगवान का वरदान हैं। ईश्वर की कृपा से ऐसा नेतृत्व मिलता है।
गौरव यात्रा को दिखाई हरी झंडी
सीएम ने कहा फग्गन सिंह कुलस्ते के नेतृत्व में पांच यात्राएं निकलेंगी। ये यात्राएं रानी वीरांगना दुर्गावती के बलिदान को लेकर गौरव यात्रा के रूप में होंगी। उन्होंने यात्रा को हरी झंडी दिखाकर रवाना किया। इस मौके पर कुलस्ते भी उपस्थित थे। कार्यक्रम में मप्र की सह प्रभारी पंकजा मुंडे, गृह मंत्री नरोत्तम मिश्रा सहित कई पदाधिकारी और कार्यकर्ता मौजूद थे।
नक्सल प्रभावित इलाका इसलिए चप्पे-चप्पे पर सुरक्षा
अमित शाह के दौरे के मद्देनजर पुलिस ने सुरक्षा के कड़े इंतजाम किए थे। बालाघाट एसपी समीर सौरभ ने बताया कि यह नक्सल प्रभावित जिला है। हमने हाल ही में नक्सलियों के खिलाफ कई बड़ी कार्रवाइयां की हैं। इसको ध्यान में रखते हुए पूरा प्रशासन और पुलिस महकमा खास तौर पर अलर्ट है। चप्पे-चप्पे पर सुरक्षा के इंतजाम किए गए। ड्रोन से नजर रखी गई। सामान्य सर्चिंग सप्ताह भर पहले से शुरू कर दी गई थी। आयोजन स्थल से लेकर रोड शो के मार्ग तक 8 जिलों का पुलिस बल तैनात किया गया। करीब एक हजार जवानों की ड्यूटी लगाई गई।
गौरव यात्रा के समापन कार्यक्रम में शरीक होंगे मोदी
केंद्रीय मंत्री फग्गन सिंह कुलस्ते बालाघाट से शहडोल तक गौरव यात्रा के प्रभारी होंगे। आदिवासी पारंपरिक नृत्‍य और सांस्‍कृतिक प्रस्‍तुति से यात्रा की शुरुआत होगी। इस यात्रा का पहला पड़ाव बैहर होगा। यहां रात में रानी दुर्गावती की वीर गाथाओं पर आधारित सांस्कृतिक कार्यक्रम प्रस्‍तुत किए जाएंगे।
बैहर में रात्रि विश्राम के बाद गौरव यात्रा 23 जून को सुबह 9 बजे गढ़ी के लिए निकलेगी। गढ़ी से मंडला जिले के बिछिया होते हुए 27 जून को यह यात्रा शहडोल पहुंचेगी। यहां प्रधानमंत्री नरेंद्र मोदी बतौर मुख्य अतिथि इस यात्रा का समापन करेंगे।
ये भी पढ़ें...
गृहमंत्री नरोत्तम मिश्रा बोले- नक्सलियों को फंडिंग करने वालों पर होगी कार्रवाई 
गृहमंत्री नरोत्तम मिश्रा बुधवार सुबह बालाघाट पहुंचे। यहां उन्होंने बालाघाट में पुलिस अधिकारियों के साथ नक्सली उन्मूलन अभियान की समीक्षा की। बैठक में डीजी सुधीर सक्सेना, एडीजी इंटेलिजेंस आदर्श कटियार, गृह मंत्री के osd अशोक अवस्थी, आईजी संजय सिंह, डीआईजी मुकेश श्रीवास्तव, एसपी समीर सौरभ मौजूद थे। इसके बाद गृहमंत्री मिश्रा ने पत्रकारों से चर्चा कर बैठक के विषयों की जानकारी दी। उन्होंने कहा कि बैठक में नक्सलियों की फाइनेंस पाइप लाइन और ब्रेन वॉश करने वाली जड़ों पर पहुंचकर प्रहार करने के निर्देश दिए हैं।
उन्होंने मीडिया से चर्चा करते हुए पड़ोसी राज्य छत्तीसगढ़ की भूपेश बघेल सरकार में बढ़ती नक्सली समस्या को भयावह बताया है। जब से मप्र में भाजपा की सरकार है, तब से नक्सलियों को किक करने की कोशिश लगातार जारी है। हम नक्सलियों को पैर पसारने नहीं दे रहे हैं। वह अगर पैर पसारते हैं, तो हम उनके पांव काट देंगे। पढ़ें पूरी खबर
इस हफ्ते बीजेपी की टॉप लीडरशिप MP में: 24 को स्मृति इंदौर, 26 को नड्‌डा आएंगे
इस हफ्ते बीजेपी की टॉप लीडरशिप यानी राष्ट्रीय नेताओं के मप्र में दौरे होंगे। 24 जून को इंदौर में केन्द्रीय मंत्री स्मृति ईरानी आएंगी। बीजेपी के राष्ट्रीय अध्यक्ष जेपी नड्डा 26 जून को भोपाल पहुंचेंगे। इसके अगले दिन 27 जून को प्रधानमंत्री नरेन्द्र मोदी भोपाल और शहडोल के दौरे पर आएंगे। बीजेपी के नेताओं के दौरों को लेकर सरकार से लेकर भाजपा का संगठन तैयारियों में जुटे हैं। अब जानिए किस नेता का कहां क्या कार्यक्रम है...